ठारैं ब’रै दी जुआनी सांई, ठारैं-ठारैं फुल्लैं दे पंज छे गुच्छे मिकी मदमस्त करी टका दे हे, औं उंदै च गुआचदा गेआ। इक-इक फुल्लें दा खक्खरा, ठारैं-ठारैं फुल्लैं दा, इक-इक फुल्ल सूह्आ कलशदान जन जेदे च नरातें दी सांख पूजा लेई टकाई दी होयै, सांख दस्सैं लड़ियैं चा सिर सुआकदी जारमीं लड़ी कैह्ल सांई, कलशदान दे अन्दरैं कुसै काली त्रौंक देई ते साखू दियैं लड़ियें ध्योयै-सन्दूरै दे टिक्के लाई, चार चन्न लाई टकाये दे होन। पर पूजा दी इस समग्गरी च धूफ, अगरबत्तियें दी बाशनां की नेईं, मेरे मना च खतोला पेदा रेआ।